Umhverfis - og auðlindaráðuneytið hefur kynnt í samráðsgátt stjórnvalda drög að breytingum á lögum um hollustuhætti og mengunarvarnir . Með frumvarpinu verður bannað að setja tilteknar , algengar einnota vörur úr plasti á markað . Meðal vara sem bannað verður að setja á markað eru einnota bómullarpinnar úr plasti , hnífapör , diskar , sogrör , hræripinnar og blöðruprik sem og matarílát , drykkjarílát og bollar úr frauðplasti . Undantekningar eru gerðar ef vörur flokkast sem lækningatæki . Sömuleiðis er lagt til að óheimilt verði að afhenda endurgjaldslaust einnota bolla og matarílát úr öðru plasti en frauðplasti sem ætluð eru undir drykki og matvæli til neyslu , líkt og algengt er á skyndibitastöðum . Skal gjaldið vera sýnilegt á kassakvittun . Þá er í frumvarpinu lagt til skilyrðislaust bann við því að setja vörur á markað sem gerðar eru úr plasti sem er niðurbrjótanlegt með oxun eða svokallað oxó-plast . Vörur úr slíku plasti hafa rutt sér til rúms á markaði síðustu ár , einkum vissar tegundir plastpoka , en eðli þess er að sundrast í öragnir sem eru skaðlegar heilsu og umhverfi og er vaxandi vandi á alþjóðavísu . Í frumvarpinu er kveðið á um sérstaka merkingu sem tilteknar einnota plastvörur eiga að bera um meðhöndlun vörunnar eftir notkun og þau neikvæðu áhrif sem varan hefur berist hún út í umhverfið . Þær vörur sem greinin mun taka til eru ýmsar tíðavörur , blautþurrkur til heimilis – og einkanota , ýmsar tóbaksvörur og bollar fyrir drykkjarvörur . Einnota drykkjarílát úr plasti sem eru með tappa eða lok úr plasti verður samkvæmt frumvarpinu einungis heimilt að setja á markað ef tappinn eða lokið , er áfastur ílátinu á meðan notkun þess stendur yfir . Í tilfelli plastvaranna sem frumvarpið tekur til eru fáanlegar á markaði staðgönguvörur sem eru margnota eða innihalda ekki plast og nota má í staðinn . Meginmarkmið frumvarpsins er að draga úr áhrifum af notkun plasts á umhverfið og heilsu fólks og styðja við notkun endurnotanlegra vara en með því er innleidd ný Evróputilskipun sem er fyrst og fremst beint að ýmsum algengum plastvörum sem finnast helst á ströndum . Tilskipuninni er einnig ætlað að styðja við myndun hringrásarhagkerfis og efla úrgangsforvarnir með því að styðja við notkun sjálfbærra og endurnotanlegra vara , fremur en einnota vara . Umsögnum um frumvarpið skal skilað í samráðsgátt stjórnvalda og er umsagnarfrestur til 16. janúar 2020 .